Langfredag er kommet i gang med solrigt vejr i langt det meste af landet. Eneste undtagelse er Bornholm, hvor man er stået op til en noget overskyet morgen. Med det klare vejr fra morgenstunden er der samtidig ingen vind, der rører sig. Det har fået temperaturen ned omkring frysepunktet flere steder. Generelt ligger temperaturen mellem frysepunktet og 4 graders varme i morgentimerne. Skyerne over solskinsøen vil hænge ved hele dagen, og som langfredag skrider frem, vil de brede sig mod vest. Risiko for regn Allerede i løbet af morgenen og formiddagen begynder der at trække skyer ind over Sjælland, Lolland, Falster og Møn. I første omgang vil skyerne være af typen cirrus, der er højtliggende tynde skyer, hvor solen sagtens kan skinne igennem. Men med tiden lukker skyerne mere og mere til. Midt på eftermiddagen er det efterhånden med stort set overskyet vejr øst for Storebælt. Over Fyn lukker det til, mens der fortsat er solrigt vejr i hele Jylland. Længst mod sydøst kan der sidst på eftermiddagen drive nogle regnbyger forbi med lidt smådryp. Temperaturen kommer i løbet af dagen op mellem 5 og 12 graders varme. Dagens temperaturer er i den grad påvirket af vinden, der blæser med op til en jævn vind fra nordøst. Varmest bliver det således mod vest med 8 til 12 grader, mens termometrene i den østlige del af landet og ved kyster med pålandsvind får svært ved at komme over 5 til 7 grader. I aftentimerne bliver det med tiden overskyet i det meste af landet. Derudover kan der være enkelte regnbyger over de sydlige landsdele. De mange skyer er med til at holde på varmen, hvor temperaturen forventes at fald til mellem 2 og 4 grader.

Referat:
Nordjylland får det dog knap så varmt som vestjyderne.